মায়ের শেষ ইচ্ছাপূরণ করে মৃত্যুর পরে বাড়িতেই তাঁকে কবর দিয়েছিলেন ছেলে। এই অপরাধে সালিশি সভার ফতোয়ার জেরে ঘরছাড়া ওই পরিবার। ঘটনাস্থল উত্তর ২৪ পরগনার বসিরহাটের স্বরূপনগর এলাকা। 
স্বরূপনগর থানার হরিশপুর গ্রামের বাসিন্দা বিদেশ সরকারের মা ২৫ ডিসেম্বর মারা যান। বিদেশবাবুর দাবি, ৬ জানুয়ারি পুরোহিত না ডেকেই মতুয়া রীতি মেনে বাড়িতে মায়ের পরলৌকিক কাজ করেন তিনি। তাঁকে সাহায্য করেছিলেন স্থানীয় যুক্তিবাদী লেখক নকুলচন্দ্র সেন। অভিযোগ, তখনই গ্রামের কয়েকজন মাতব্বর বিদেশবাবুর বাড়িতে চড়াও হয়ে পরলৌকিক কাজ বন্ধ করার হুমকি দেন। অভিযোগ, ওই দিন রাত থেকেই বিদেশবাবুর পরিবারের উপরে মানসিক নির্যাতন শুরু হয়। 

অভিযোগ, রাতে বাড়িতে ইট, পাথর ছোঁড়া হয়। পরের দিন থেকে গোটা গ্রামে পোস্টার সেঁটে বিদেশবাবুর পরিবারকে সামাজিকভাবে বয়কট করে একঘরে করার ফতোয়া জারি হয়। জল, ধোঁপা, নাপিত বন্ধ করাই শুধু নয়, গ্রামের দোকানগুলি থেকেও ওই পরিবারকে কোনও জিনিস বিক্রি না করার জন্য পোস্টারে বলা হয়। 
পোস্টারে দাবি করা হয়েছে, সনাতন রীতি না মানার জন্যই গ্রামের সালিশি সভার নিদান অনুযায়ী হিন্দু সমাজ থেকে বহিষ্কার করা হল। এমন কী, গ্রামের কারও সঙ্গে ওই পরিবার যোগাযোগ রাখতে পারবে না বলেও পোস্টারে নির্দেশ দেওয়া হয়। বিদেশবাবুর পাশে দাঁড়ানোয় নকুল চন্দ্র সেনের বিরুদ্ধেও একই ফতোয়া জারি হয়েছে। এই ফতোয়ার বিরুদ্ধে ৮ জানুয়ারি স্বরূপনগর থানায় অভিযোগ দায়ের করেন বিদেশবাবু। অভিযোগ, বেশ কয়েকবার ঘটনাস্থলে গেলেও কোনও ব্যবস্থাই নেয়নি পুলিশ। 
বিদেশবাবুর ছেলে এবছর মাধ্যমিক পরীক্ষার্থী ছিল। মেয়েরও সামনে উচ্চ মাধ্যমিক পরীক্ষা রয়েছে। বাধ্য হয়ে গ্রাম ছেড়েছে ওই পরিবার। ২০১৬ সালেও এমন ঘটনা অনেককেই অবাক করেছে। পুলিশ, প্রশাসন থাকতে সামাজিক গোঁড়ামি এবং কুসংস্কারের শিকার হয়ে কোনও পরিবারকে ঘরছাড়া কেন হবে হবে, সেই প্রশ্ন উঠেছে।